**ΚΑΝΟΝΙΣΜΟΣ**

**14ου ΠΑΝΕΛΛΗΝΙΟΥ ΣΥΝΕΔΡΙΟΥ ΔΙΚΗΓΟΡΙΚΩΝ ΣΥΛΛΟΓΩΝ**

**(Σέρρες, 19-22 Απριλίου 2019)**

1. Το Συνέδριο διοργανώνεται, σύμφωνα με το άρθρο 136 του Κώδικα Δικηγόρων. Σύνεδροι είναι οι Πρόεδροι και τα μέλη των διοικητικών συμβουλίων των Δικηγορικών Συλλόγων της χώρας, ενώ δικαίωμα παρέμβασης έχουν και εκπρόσωποι των παρατάξεων, που συμμετείχαν στις τελευταίες αρχαιρεσίες των κατά τόπους Δικηγορικών Συλλόγων. Ως παρατάξεις νοούνται οι συνδυασμοί υποψηφίων συμβούλων στους Συλλόγους με άνω από 1.000 μέλη. Δικαίωμα παρέμβασης, κατά την αληθή έννοια του νόμου, έχει ένας εκπρόσωπος κάθε παράταξης, που δεν εκπροσωπείται στο Διοικητικό Συμβούλιο.
2. Οι, κατά τα ανωτέρω, σύνεδροι, όπως και οι έχοντες δικαίωμα παρέμβασης, για οργανωτικούς λόγους, οφείλουν να υποβάλλουν σχετική δήλωση, σε χρόνο και με τρόπο, που θα ορίσει η Οργανωτική Επιτροπή του Συνεδρίου.
3. Το πρόγραμμα, τα θέματα του Συνεδρίου, οι εισηγητές, τα μέλη των επιτροπών επεξεργασίας των θεμάτων, ο χρόνος παράδοσης των γραπτών εισηγήσεων και κάθε άλλη λεπτομέρεια σχετική με τη διεξαγωγή του Συνεδρίου καθορίζονται από την Οργανωτική Επιτροπή. Δεν μπορεί να τεθεί προς συζήτηση και λήψη απόφασης οποιοδήποτε άλλο θέμα πλην εκείνων που είχε αποφασίσει ή θα προτείνει η Οργανωτική Επιτροπή.
4. Το Συνέδριο βρίσκεται σε απαρτία με την παρουσία του ημίσεως του όλου αριθμού των Συνέδρων κατά την έναρξή του.
5. Προεδρείο του Συνεδρίου ορίζεται το Προεδρείο της Ολομέλειας (Πρόεδροι ΔΣ Αθηνών, Πειραιώς, Θεσσαλονίκης) και Πρόεδρος αυτού, ο Πρόεδρος του Δικηγορικού Συλλόγου Αθηνών. Τα μέλη του Προεδρείου αναπληρώνονται από μέλη της Συντονιστικής Επιτροπής των Προέδρων των Δικηγορικών Συλλόγων, που ορίζονται από το Προεδρείο.
6. Το Προεδρείο υποβοηθείται στο έργο του από Γραμματεία, αποτελούμενη από 3-5 συνέδρους και το προσωπικό του γραφείου της Ολομέλειας.
7. Η γενικότερη διεύθυνση των εργασιών του Συνεδρίου ανήκει στο Προεδρείο, που έχει δικαίωμα να αλλάζει, κατά την κρίση του, το πρόγραμμα, ανάλογα με τις ανάγκες και να ρυθμίζει κάθε διαδικαστικό ή άλλο θέμα που προκύπτει.
8. Την διεύθυνση των συζητήσεων έχει ο Πρόεδρος, που αναπληρώνεται από τα άλλη μέλη του Προεδρείου, όταν εισηγείται ή κωλύεται.
9. Οι συνεδριάσεις είναι δημόσιες, τις οποίες, εκτός από τους συνέδρους, μπορούν να τις παρακολουθούν δικηγόροι, δικαστικοί λειτουργοί, ασκούμενοι δικηγόροι, νομικοί. Επίσης, ειδικοί επιστήμονες και εκπρόσωποι φορέων καθώς και οποιοιδήποτε άλλοι τρίτοι, μετά από απόφαση της Οργανωτικής Επιτροπής, άλλως του Προεδρείου.
10. Η συζήτηση κάθε θέματος αρχίζει με την ανάπτυξη της εισήγησης, έπονται οι παρεμβάσεις (εάν υπάρχουν) και ακολουθεί η συζήτηση. Η διάρκεια κάθε εισήγησης δεν μπορεί να υπερβαίνει τα 20 λεπτά και κάθε παρέμβασης τα 5 λεπτά της ώρας.
11. Δικαίωμα συμμετοχής στις συζητήσεις έχουν, κατ’ αρχήν, οι σύνεδροι, ωστόσο είναι δυνατό να δίνεται ο λόγος και σε τρίτους, κατά την κρίση του Προεδρείου.
12. Για κάθε ενότητα θεμάτων το Προεδρείο θα διατυπώνει τα πορίσματα και τις προτάσεις, προκειμένου να τεθούν σε ψηφοφορία.
13. Οι αποφάσεις λαμβάνονται μετά το τέλος της συζήτησης, με φανερή ψηφοφορία. Μετά από απόφαση Προεδρείου, η ψηφοφορία μπορεί να μετατεθεί σε επόμενο χρονικό διάστημα.

14. Για τη λήψη απόφασης, απαιτείται η ύπαρξη απαρτίας του ημίσεως πλέον ενός του όλου αριθμού των συνέδρων και απόλυτη πλειοψηφία των παρόντων.

15. Τα πρακτικά του συνεδρίου θα τηρηθούν με ακρίβεια (μαγνητοφώνηση και βιντεοσκόπηση) και θα δημοσιευτούν σε αυτοτελή τόμο.

16. Το συνέδριο δύναται να εκδώσει ψηφίσματα για θέματα που προβλέπονται στο άρθρο 90 του Κώδικα Δικηγόρων μόνο ύστερα από πρόταση του Προεδρείου.

17. Τα ψηφίσματα και οι αποφάσεις του Συνεδρίου θα διατυπωθούν και αυτοτελώς και θα υποβληθούν στους αρμόδιους Υπουργούς, στη Βουλή των Ελλήνων και στα κόμματα.

18. Το Συνέδριο θα εκλέξει επιτροπές, οι οποίες μέσα σε χρονικό διάστημα πέντε (5) μηνών θα συντάξουν, όπου απαιτείται, σχέδια νόμου με εισηγητικές εκθέσεις για την υλοποίηση των σχετικών αποφάσεών του.

19. Ο παρών Κανονισμός του Συνεδρίου εγκρίνεται από την Ολομέλεια των Προέδρων των Δικηγορικών Συλλόγων της χώρας και η εφαρμογή του ανατίθεται στην Οργανωτική επιτροπή του Συνεδρίου.